CELEX: 32020D1347
Language: fi
Date: 2020-09-25 00:00:00
Title: Neuvoston täytäntöönpanopäätös (EU) 2020/1347, annettu 25 päivänä syyskuuta 2020, tilapäisen tuen myöntämisestä Espanjan kuningaskunnalle asetuksen (EU) 2020/672 nojalla työttömyysriskien lieventämiseksi hätätilassa covid-19:n leviämisen seurauksena

29.9.2020   
               
               
                  FI
               
               
                  Euroopan unionin virallinen lehti
               
               
                  L 314/24
               
            
         NEUVOSTON TÄYTÄNTÖÖNPANOPÄÄTÖS (EU) 2020/1347,
         annettu 25 päivänä syyskuuta 2020,
         tilapäisen tuen myöntämisestä Espanjan kuningaskunnalle asetuksen (EU) 2020/672 nojalla työttömyysriskien lieventämiseksi hätätilassa covid-19:n leviämisen seurauksena
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon eurooppalaisen hätätilasta aiheutuvien työttömyysriskien lieventämisen tilapäisen tukivälineen (SURE) perustamisesta covid-19:n leviämisen seurauksena 19 päivänä toukokuuta 2020 annetun neuvoston asetuksen (EU) 2020/672 (1) ja erityisesti sen 6 artiklan 1 kohdan,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Espanja pyysi 3 päivänä elokuuta 2020 unionilta taloudellista apua täydentääkseen kansallisia toimiaan, joilla se pyrkii lieventämään covid-19:n leviämisen vaikutuksia ja käsittelemään taudin leviämisen sosioekonomisia seurauksia työntekijöille ja itsenäisille ammatinharjoittajille.
                  
               
                     (2)
                  
                  
                     On odotettavissa, että covid-19:n leviäminen ja Espanjan toteuttamat poikkeukselliset toimenpiteet taudin leviämisen ja sen sosioekonomisten ja terveyteen liittyvien vaikutusten rajoittamiseksi vaikuttavat perinpohjaisella tavalla maan julkiseen talouteen. Komission kevään 2020 talousennusteen mukaan Espanjan julkistalouden alijäämän odotettiin olevan 10,1 prosenttia ja julkisen velan 115,6 prosenttia suhteessa bruttokansantuotteeseen (BKT) vuoden 2020 loppuun mennessä. Komission kesän 2020 väliennusteen mukaan Espanjan BKT:n ennustetaan supistuvan 10,9 prosenttia vuonna 2020.
                  
               
                     (3)
                  
                  
                     Covid-19:n leviämisen vuoksi huomattava osa Espanjan työvoimasta on joutunut keskeyttämään työssäkäynnin tai työnhaun. Tämä on johtanut niiden julkisten menojen äkilliseen ja voimakkaaseen kasvuun Espanjassa, jotka liittyvät johdanto-osan 4–9 kappaleessa mainittuihin työajan lyhentämisjärjestelyyn ja vastaaviin järjestelyihin, jotka on suunnattu erityisesti matkailualan itsenäisille ammatinharjoittajille ja työntekijöille, ja joilla tuetaan kansanterveystoimenpiteitä.
                  
               
                     (4)
                  
                  
                     Espanjan 3 päivänä elokuuta 2020 päivätyssä pyynnössä mainituilla ”kuninkaan asetuksella 8/2020”, ”kuninkaan asetuksella 11/2020” ja ”kuninkaan asetuksella 24/2020” otettiin käyttöön palkkakompensaatio, joka on enintään 70 prosenttia työntekijän peruspalkasta ja jota maksetaan työntekijöille, jotka on lomautettu työajan lyhentämistä koskevan ”ERTE”-järjestelyn (Expediente de Regulación Temporal de Empleo) puitteissa. Kompensaation enimmäismäärä on 1 098,09 euroa kuukaudessa, ja se voidaan korottaa 1 254,96 euroon kuukaudessa tai 1 411,83 euroon kuukaudessa edunsaajan huollettavana olevien lasten lukumäärästä riippuen.
                  
               
                     (5)
                  
                  
                     Viranomaiset ovat ottaneet ”ERTE”-järjestelyyn osallistuvien työntekijöiden osalta käyttöön myös täyden tai osittaisen vapautuksen sosiaaliturvamaksuista työnantajan koosta ja kuukaudesta riippuen. Valtiolle vapautuksesta seuraa tulonmenetys, jonka voidaan asetusta (EU) 2020/672 sovellettaessa katsoa vastaavan julkisia menoja.
                  
               
                     (6)
                  
                  
                     Itsenäisiä ammatinharjoittajia varten viranomaiset ovat ottaneet käyttöön ”toiminnan lopettamisen” (itsenäisen ammatinharjoittamisen keskeyttäminen kokonaan tai osittain) johdosta maksettavan avustuksen ja siihen liittyvän vapautuksen sosiaaliturvamaksuista. Avustusta maksetaan kuukausittain niin kauan kuin yritys on suljettu tai, yrityksen ollessa auki, silloin kun sen liikevaihto on laskenut yli 75 prosenttia.
                  
               
                     (7)
                  
                  
                     Espanjan 3 päivänä elokuuta 2020 päivätyssä pyynnössä mainitun ”kuninkaan asetuksen 15/2020” nojalla ja ”kuninkaan asetusta 8/2020” sovellettaessa erityisiä tukitoimenpiteitä, jotka käsittävät ”ERTE”-järjestelyyn osallistuvia työntekijöille myönnettävät etuudet ja vapautukset sosiaaliturvamaksuista, on otettu käyttöön myös sellaisten vakituisten kausityöntekijöiden osalta, jotka eivät ole voineet palata työhön sovittuna ajankohtana covid-19:n leviämisen takia.
                  
               
                     (8)
                  
                  
                     Espanjan 3 päivänä elokuuta 2020 päivätyssä pyynnössä mainituilla ”kuninkaan asetuksella 8/2019”, ”kuninkaan asetuksella 12/2019”, ”kuninkaan asetuksella 7/2020” ja ”kuninkaan asetuksella 25/2020” otettiin käyttöön työnantajien (50 prosentin) vapautus sosiaaliturvamaksuista, jotta voitiin tukea ”työpaikkojen säilyttämistä matkailualalla” hätätilan aikana ja sen jälkeen niin, että samalla säilytetään sosiaaliturvan vähimmäistaso useiden työntekijäryhmien osalta. Kun otetaan huomioon kuukausittaisten kokonaismenojen keskiarvo ja niiden henkilöiden määrä, joista yrityksille on maksettu tukia, keskimääräiset menot henkeä kohden ovat noin 192 euroa kuukaudessa.
                  
               
                     (9)
                  
                  
                     Espanja on lisäksi myöntänyt ylimääräisiä sairausetuuksia covid-19:n takia työstä poissaoleville (joko ennaltaehkäisevässä karanteenissa oleville tai tartunnan saaneille) työntekijöille Espanjan 3 päivänä elokuuta 2020 päivätyssä pyynnössä mainittujen ”kuninkaan asetuksen 6/2020” ja ”kuninkaan asetuksen 13/2020” nojalla. Toimenpide vastaa työtapaturmajärjestelyä (toisin sanoen etuudet ovat avokätisempiä, ja ne maksetaan sosiaaliturvarahastosta ensimmäisestä poissaolopäivästä lukien), ja niiden suuruus on enintään 75 prosenttia peruspalkasta.
                  
               
                     (10)
                  
                  
                     Espanja täyttää taloudellisen avun pyytämiselle asetuksen (EU) 2020/672 3 artiklassa säädetyt edellytykset. Espanja on toimittanut komissiolle asianmukaisen näytön siitä, että toteutuneet ja suunnitellut julkiset menot ovat kasvaneet 23 803 573 600 euroa 1 päivästä helmikuuta 2020 covid-19:n leviämisen sosioekonomisten vaikutusten lieventämiseksi toteutettujen kansallisten toimenpiteiden johdosta. Työajan lyhentämistä koskevaan ”ERTE”-järjestelyyn ja vastaaviin, erityisesti matkailualan itsenäisille ammatinharjoittajille ja työntekijöille suunnattuihin toimenpiteisiin suoraan liittyvien menojen kasvu on äkillinen ja voimakas ottaen huomioon kyseisten järjestelyjen piiriin kuuluvien edunsaajien määrän lähes yhtäkkinen ja ennennäkemätön kasvu sekä järjestelyihin liittyvien etuuksien suuruus Espanjassa. Espanja aikoo rahoittaa kasvaneista menoista 1 660 000 000 euroa unionin varoilla.
                  
               
                     (11)
                  
                  
                     Komissio on asetuksen (EU) 2020/672 6 artiklan mukaisesti kuullut Espanjaa ja varmistanut niiden toteutuneiden ja suunniteltujen julkisten menojen äkillisen ja voimakkaan kasvun, jotka liittyvät suoraan covid-19:n leviämiseen liittyviin työajan lyhentämisjärjestelyihin ja vastaaviin toimenpiteisiin sekä asiaankuuluviin terveyteen liittyviin toimenpiteisiin, joihin viitataan 3 päivänä elokuuta 2020 päivätyssä pyynnössä.
                  
               
                     (12)
                  
                  
                     Espanjalle olisi sen vuoksi myönnettävä taloudellista apua maan auttamiseksi selviytymään covid-19:n leviämisen aiheuttaman talouden vakavan häiriön sosioekonomisista vaikutuksista. Komission olisi tehtävä päätökset erien ja osaerien maturiteeteista, suuruudesta ja maksamisesta tiiviissä yhteistyössä kansallisten viranomaisten kanssa.
                  
               
                     (13)
                  
                  
                     Tällä päätöksellä ei saisi rajoittaa sisämarkkinoiden toiminnan vääristymiseen liittyvien mahdollisten menettelyjen, erityisesti perussopimuksen 107 ja 108 artiklan mukaisten menettelyjen, tuloksia. Sillä ei poisteta jäsenvaltioille perussopimuksen 108 artiklan nojalla kuuluvaa velvoitetta ilmoittaa komissiolle mahdollisista valtiontuista.
                  
               
                     (14)
                  
                  
                     Espanjan olisi ilmoitettava komissiolle suunniteltujen julkisten menojen toteutumisesta säännöllisin väliajoin, jotta komissio voi arvioida, missä määrin Espanja on toteuttanut kyseiset menot.
                  
               
                     (15)
                  
                  
                     Päätös taloudellisen avun myöntämisestä on tehty ottaen huomioon Espanjan tämänhetkiset ja odotettavissa olevat tarpeet sekä muiden jäsenvaltioiden asetuksen (EU) 2020/672 nojalla jo toimittamat tai suunnitteilla olevat taloudellisen avun pyynnöt, soveltaen samalla yhdenvertaisen kohtelun, solidaarisuuden, oikeasuhteisuuden ja avoimuuden periaatteita. Erityisesti lainan määrä on määritetty niin, että voidaan varmistaa asetuksessa (EU) 2020/672 täsmennettyjen lainasalkkuun sovellettavien toiminnan vakautta koskevien sääntöjen noudattaminen,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Espanja täyttää asetuksen (EU) 2020/672 3 artiklassa säädetyt edellytykset.
         
         
            2 artikla
            
               1.   Unioni asettaa Espanjan saataville enintään 21 324 820 449 euron lainan. Lainan keskimääräinen enimmäismaturiteetti on 15 vuotta.
            
            
               2.   Tällä päätöksellä myönnetyn taloudellisen avun saatavuusaika on 18 kuukautta tämän päätöksen voimaantuloa seuraavasta päivästä alkaen.
            
            
               3.   Komissio asettaa unionin taloudellisen avun Espanjan saataville enintään kymmenessä erässä. Kukin erä voidaan maksaa yhdessä tai useammassa osaerässä. Ensimmäisen erän osaerien maturiteetit voivat olla pidempiä kuin 1 kohdassa tarkoitettu keskimääräinen enimmäismaturiteetti. Tällöin seuraavien osaerien maturiteetit on asetettava niin, että 1 kohdassa tarkoitettu keskimääräinen enimmäismaturiteetti toteutuu, kun kaikki erät on maksettu.
            
            
               4.   Ensimmäinen erä maksetaan sillä edellytyksellä, että asetuksen (EU) 2020/672 8 artiklan 2 kohdassa säädetty lainasopimus on tullut voimaan.
            
            
               5.   Espanja maksaa asetuksen (EU) 2020/672 4 artiklassa tarkoitetut unionin rahoituskustannukset kunkin erän osalta sekä tämän artiklan 1 kohdan mukaisesti myönnettyyn lainaan liittyvästä rahoituksesta unionille mahdollisesti aiheutuvat maksut, kulut ja menot.
            
            
               6.   Komissio päättää erien suuruudesta ja maksamisesta sekä osaerien suuruudesta.
            
         
         
            3 artikla
            Espanja voi rahoittaa seuraavia toimenpiteitä:
            
                        a)
                     
                     
                        työajan lyhentämistä koskeva ”ERTE”-järjestely (Expediente de Regulación Temporal de Empleo) työntekijöille, sellaisena kuin siitä säädetään ”17 päivänä maaliskuuta annetussa kuninkaan asetuksessa 8/2020” (II luku, 22–28 §), ”12 päivänä toukokuuta annetussa kuninkaan asetuksessa 18/2020” ja ”26 päivänä kesäkuuta annetussa kuninkaan asetuksessa 24/2020” (1–7 §);
                     
                  
                        b)
                     
                     
                        ”ERTE”-järjestelyn piirissä olevien työntekijöiden sosiaaliturvamaksuja koskevat poikkeukselliset toimenpiteet, sellaisina kuin niistä säädetään ”17 päivänä maaliskuuta annetussa kuninkaan asetuksessa 8/2020” (II luku, 22–28 §), ”12 päivänä toukokuuta annetussa kuninkaan asetuksessa 18/2020” (1–4 §) ja ”26 päivänä kesäkuuta annetussa kuninkaan asetuksessa 24/2020” (I luku, 4 § ja ensimmäinen lisäsäännös);
                     
                  
                        c)
                     
                     
                        ”toiminnan lopettamisen johdosta” maksettava avustus ja siihen liittyvä vapautus sosiaaliturvamaksuista, sellaisina kuin niistä säädetään ”17 päivänä maaliskuuta annetussa kuninkaan asetuksessa 8/2020” (17 §), sellaisena kuin se on muutettuna ”31 päivänä maaliskuuta annetulla kuninkaan asetuksella 11/2020” (ensimmäisen loppusäännöksen kahdeksas kohta) ja ”26 päivänä kesäkuuta annetulla kuninkaan asetuksella 24/2020” (8, 9 ja 10 §);
                     
                  
                        d)
                     
                     
                        ”vakituisten kausityöntekijöiden” tukijärjestelmä, sellaisena kuin siitä säädetään ”21 päivänä huhtikuuta annetussa kuninkaan asetuksessa 15/2020” (kahdeksas loppusäännös) ja sovellettaessa ”17 päivänä maaliskuuta annettua kuninkaan asetusta 8/2020” (24 §) näihin työntekijöihin;
                     
                  
                        e)
                     
                     
                        työnantajien osittainen vapautus sosiaaliturvamaksuista, jotta voitiin tukea ”työpaikkojen säilyttämistä matkailualalla”, sellaisena kuin siitä säädetään ”8 päivänä maaliskuuta annetussa kuninkaan asetuksessa 8/2019”, ”11 päivänä lokakuuta annetussa kuninkaan asetuksessa 12/2019”, ”12 päivänä maaliskuuta annetussa kuninkaan asetuksessa 7/2020” ja ”kuninkaan asetuksessa 25/2020” (neljäs loppusäännös);
                     
                  
                        f)
                     
                     
                        covid-19:n takia poissaolevien työntekijöiden sairausetuudet, sellaisina kuin niistä säädetään ”10 päivänä maaliskuuta annetussa kuninkaan asetuksessa 6/2020” (5 §), ”7 päivänä huhtikuuta annetussa kuninkaan asetuksessa 13/2020” (ensimmäinen loppusäännös) ja ”4 päivänä elokuuta annetussa kuninkaan asetuksessa 27/2020” (kymmenes loppusäännös).
                     
                  
         
            4 artikla
            Espanjan on ilmoitettava suunniteltujen julkisten menojen toteutumisesta komissiolle viimeistään 30 päivänä maaliskuuta 2021 ja sen jälkeen kuuden kuukauden välein, kunnes kyseiset suunnitellut julkiset menot ovat toteutuneet täysimääräisinä.
         
         
            5 artikla
            Tämä päätös on osoitettu Espanjan kuningaskunnalle.
            Tämä päätös tulee voimaan päivänä, jona se annetaan tiedoksi vastaanottajalle.
         
         
            6 artikla
            Tämä päätös julkaistaan Euroopan unionin virallisessa lehdessä.
         
         
            Tehty Brysselissä 25 päivänä syyskuuta 2020.
            
               
                  Neuvoston puolesta
               
               
                  Puheenjohtaja
               
               M. ROTH
            
         
         
            (1)  EUVL L 159, 20.5.2020, s. 1.